<classify> TIMU ya soka ya Taifa, Taifa Stars, imejiweka katika nafasi nzuri ya kukata tiketi ya kushiriki Michuano ya Mataifa ya Afrika Afcon mwakani inayotarajiwa kufanyika Cameroon.Stars ilifufua matumaini hayo baada ya kuwachapa Cape Verde mabao 2-0 katika mchezo uliopigwa Uwanja wa Taifa, Dar es Salaam, Jumanne ya wiki hii ambapo mabao hayo yalifungwa na Simon Msuva na Mbwana Samatta.Kabla ya mchezo huo, Stars walikuwa na pointi mbili wakiburuza mkia wa Kundi L ambalo lilikuwa linaongozwa na Uganda waliokuwa na pointi saba, Cape Verde nne, Lesotho mbili ambao walikuwa na idadi kubwa ya mabao ya kufunga, huku kila timu ikiwa imeshacheza mechi tatu.Siku tatu kabla ya mchezo huo ambao Stars walionesha kiwango kikubwa cha hali ya juu, walipokea kichapo cha kikatili cha mabao 3-0 walipokuwa ugenini Praia, Cape Verde.Kocha wa Stars, raia wa Nigeria, Emmanuel Amunike, anasema haikuwa rahisi mpaka kuifanya timu hiyo kuwa na ari kubwa ya kupambana katika mchezo huo huku wakiwa na kumbukumbu mbaya ya kupoteza mechi iliyopita kwa mabao mengi.Anasema kuwa kazi hiyo hakuifanya peke yake bali benchi zima la ufundi, wachezaji, serikali, Shirikisho la Soka Tanzania TFF pamoja na wadau wote wa soka, kila mmoja alifanya kazi yake kikamilifu kuelekea mchezo huo ambao ulikuwa unahitaji ushindi ili kujiweka katika nafasi nzuri.Amunike anasema: Tulivyorudi kutoka Cape Verde ambapo tulifungwa 3-0 ulikuwa ni muda mgumu kwetu lakini tukakaa pamoja na kujaribu kujipa moyo tukiamini kuwa tunaweza hivyo tusife moyo, kikubwa kilichonifurahisha nipale nilipoona wamefanya kile ambacho tulikuwa tunakizungumza na kukifanyia kazi, anasema.Cape Verde ina wachezaji wazuri ambao baadhi yao wanacheza Ufaransa na wengine Ureno, ukiwaangalia uwezo wao uwanjani utagundua kabisa sio watu wa mchezomchezo, wanajua jinsi ya kumiliki mpira na kuutafuta pale wanapoupoteza. Kocha huyo ambaye aliichezea FC Barcelona enzi zake, anasema kwa muda mfupi aliokaa nchini, amegundua kuwa nchi hii ina rundo la wachezaji wazuri ila hawakuwa wakitumika vizuri.Katika mpira silaha kubwa ni kukiamini kikosi chako kinapokwenda kwenye mapambano, nimegundua kuwa Tanzania ni nchi ambayo imebarikiwa kuwa na wachezaji wengi wazuri wanaojitambua, nimefurahishwa na jinsi wachezaji wangu kucheza kwa kujituma.Amunike anajua fika kiu ya watanzania ipo katika kuiona Stars inashiriki Afcon mwakani baada ya kufanya hivyo mara ya kwanza na ya mwisho mwaka 1980, lakini anaweka wazi kuwa jambo hilo linahitaji uvumilivu na sio kama litakuja ghafla kama wengi wanavyodhani.Napenda kila mmoja atambue kuwa kila safari ina changamoto zake huwezi kwenda safari bila kukutana na vikwazo njiani, hivyo tunavyosema kuwa tunakwenda Cameroon tujue tutakutana na vitu vingi ambavyo vitatukatisha tamaa ila kitu kikubwa ambacho ni muhimu ni kujituma zaidi, kuanzia mchezaji mmoja mmoja na timu kwa ujumla, tunajua kama tutafanya hivi tunaweza kusonga mbele.Nimefurahishwa na watanzania kwa kile walichokifanya katika mchezo huu, nawashukuru mashabiki wote kwa kuja uwanjani, najua inakuwa ngumu kuamini kuwa tutashinda baada ya kufungwa 3-0 lakini watu wengi walikuja na kutushangilia mwanzo mwisho...Mbali na mashabiki pia napenda kuvishukuru vyombo vya habari kwa kazi mliyoifanya, ushauri wangu ni kuwa tuzidi kuwa pamoja, tusipoteze imani na timu yetu inabidi tuje uwanjani na tuwe tunawatia moyo wachezaji wetu nawashukuruni sana tuendelee kupambana pamoja naamini tunaweza kupata tiketi ya kwenda Cameroon.Baada ya ushindi katika mchezo huo Stars imefikisha pointi tano na kubadili msimamo wa kundi ambapo Uganda ambao waliwafunga Lesotho wamekaa kileleni wakiwa na pointi 10, Stars wakapanda kutoka mkiani hadi nafasi ya pili wakiwa na pointi tano, Cape Verde wakashushwa mpaka nafasi ya tatu na pointi zao nne na Lesotho wanashika mkia wakiwa na pointi 2 , hilo limemfanya Amunike ajawe na furaha isiyo kifani.Kikubwa kilichonifurahisha tulikuwa mkiani mwa kundi lakini ghafla tumekuwa wa pili, kila kitu kinawezekana kama tukiwa pamoja kwa kushirikiana, sina wasiwasi kabisa naamini kwa sasa tutaendelea kuwa pamoja na timu yetmu hii.Siku zote kila mtu huwa na ndoto ya kufanya kitu fulani ila inatakiwa uwe na mipango madhubuti, ukiangalia tupo kwenye kundi lenye nchi nne na kila mmoja anatamani kwenda Cameroon, sio jambo rahisi kihivyo kujiaminisha kuwa sisi tutaenda, anasema.Ratiba inaonesha kuwa Novemba 19, Stars itakuwa ugenini kucheza na Lesotho ambao kama watashinda watajisafishia zaidi njia. Mara tu dakika 90 za mchezo dhidi ya Cape Verde kumalizika tayari Amunike ameshahamishia akili zake zote katika mchezo huo ujao ambapo anasema: Mchezo wetu ujao ni dhidi ya Lesotho siwezi kutabiri kitatokea nini lakini nataka kuhakikisha hatufanyi makosa ambayo yatatugharimu, nitaiandaa timu ya kupambana nao na kuwashinda. Naam, ni kweli Tanzania ipo kwenye nafasi nzuri, ingawa si rahisi kihivyo, bado tunahitaji kujipanga ili kufanikisha hilo.  <topic>: KITAIFA 